Odense: Tre parkerede biler gik natten til mandag op i røg i kolonihaveforeningen Søndergårds Haver, der ligger nær Odense Å mellem Ejbygade og Åsumvej. Det oplyser Fyns Politi.

- Vi kan ikke fastslå årsagen til branden - der kan meget vel være tale om en påsat brand, siger vagtchef hos Fyns Politi Steen Nyland.

Brandene i de tre biler blev anmeldt via 112 klokken 2.56 af en person i området, som opdagede ilden. Fyns Politi vil gerne høre fra andre, der måtte have bemærket noget i området natten til mandag. Oplysninger kan gives til politiet på telefon 114.